
Tisztelt Vezérigazgató-helyettes Úr!
Bizonyára Ön is értesült arról, hogy az elmúlt időszakban szakszervezetünk intézkedéseket kezdeményezett a vonóvezetékes váltók állítási erőszükségletének csökkentése érdekében -elsősorban Bp. Nyugati és Déli  pályaudvarokon - ott, ahol az átállítás erőszükséglete meghaladta a  1031 40/1989 utasításban foglalt határértékeket.
Évek óta hallunk panaszokat az úgynevezett környezetbarát váltókenő anyagok kedvezőtlen tulajdonságai miatt, de azt reméltük, hogy előbb-utóbb ezek az észrevételek szakmai berkekben is meghallgatásra találnak. A váltók helyszini erőmérése során azonban ismét felvetődött e probléma. Anélkül, hogy részletekbe bocsátkoznánk, ezek az anyagok egyaránt keserítik a váltók gondozását és azok kezelését végző munkavállalók életét, függetlenül attól, hogy milyen évszak van.
Mivel az említett anyagok beszerzését és  használatát minden alkalommal környezetvédelmi okokkal magyarázták az arra illetékesek, ezért 2010. év végén állásfoglalást kértünk az EBK Főosztálytól az anyagok tulajdonságai és esetleges kiválthatóságuk ügyében. A kapott válasz alapján beigazolódni látszik az a feltevés miszerint a felvetett problémák valósak, és kellően körültekintő kiválasztást követően más anyagok is alkalmasak lehetnek e nemes célra. / 1 sz. melléklet /

Ezért arra kérjük a T. Vezérigazgató-helyettes Urat, hogy a legközelebbi váltókenő anyagokra kiírt közbeszerzési eljárás során, vagy azt megelőzően, teremtsen lehetőséget más típusú anyagok, termékek kipróbálására és rendszeresítésére!
A vonóvezetékes váltók állítási erő igényének vizsgálata során az alkalmazott kenőanyag minősége csak egy tényező. 

Jól példázza ezt, a Bp. Déli pályaudvaron 2010-12-15.-én mért 49 a-b kitérő, melynek állítási erejét a  délelőtti beállítás, karbantartás alkalmával  sikerült 1,7 kN ra leszorítani / előírt érték 2,2 kN / majd az ismételt forgalomba állítást követően este 19 órára ez az érték visszakúszott 3 kN ra. A számtalan ismert lehetséges ok felsorolásától ezúttal is eltekintenék, de olybá tűnik, hogy az említett technológia alkalmazása mellett a munkakörülmények javítása csak csekély és rövid életű eredményeket hozhat.

 Sajnos azonban foglalkozás-egészségügyileg igazolható, hogy az ilyen szolgálati helyeken foglalkoztatott váltókezelők körében az egészségromlás felgyorsul, a gerinc és izületi problémák már fiatal korban megjelennek.
Ezért - némi kárpótlás gyanánt - javasoltuk a kalóriapénz, vonóvezetékes pótlék, emeltyű pénz - vagy nevezzük aminek akarjuk - bevezetését a FEOR 52 23 000 3 munkaköri csoportban. Sajnos javaslatunk eddig az üzletág vezetése részéről csekély megértésre talált.
Addig is, míg nem sikerül áttörést elérni a vonóvezetékes váltók állítási erőszükségletében, az egyoldalú, jelentős fizikai megterhelésből adódó egészségkárosodást enyhítendő célszerű lenne legalább a munkavállalóknak juttatott ingyenes kondi termi bérletekkel kompenzálni erőfeszítéseiket. Itt alkalmuk nyílna más, kevéssé használt izomcsoportok fejlesztése útján egyensúlyba hozni szervezetüket.
Ha másképp nem is, de természetfilmekben bizonyára a vezérigazgató-helyettes úrnak is volt alkalma látni integető rákokat. E meleg tengerekben élő állatka arról ismerszik meg, hogy egyik ollója többszörösére nő a másiknak.



 
Míg kisebbik ollójával élelmezéséről gondoskodik, addig nagyobbik ollójával integetve a rák lányok vonzalmát igyekszik elnyerni. Mi erősen hisszük, hogy munkavállalóink képesek párkapcsolatok létesítésére a nélkül is, hogy a munkáltatójuk ilyen evolúciós pályát kényszerítene rájuk.
Kérem, hogy javaslatainkat szíveskedjék megfontolni4

